བརྗིད་ཉམས་ལྡན་པའི་མི་དམངས་ཚོགས་ཁང་ཆེན་མོའི་ཚོམས་ཆེན་ནང་སྤྲོ་སེམས་རབ་ཏུ་འཁོལ་བའི་རྣམ་པས་ཁེངས་པ་དང་ཀྲུའུ་ཞི་སྟེགས་བུའི་སྟེང་དུ་ཀྲུང་གོའི་བུད་མེད་ཀྱི་རྒྱལ་ཡོངས་འཐུས་མི་ཚོགས་ཆེན་ཐེངས་༡༢ཞེས་པའི་ཚོགས་ཆེན་གྱི་ཕྲེང་ཡིག་བཀལ་ཡོད་པ་དང་།དམར་མདངས་བཀྲ་བའི་ཀྲུང་ཧྭ་རྒྱལ་ཡོངས་བུད་མེད་མཉམ་འབྲེལ་ལྷན་ཚོགས་ཀྱི་ཚོགས་རྟགས་དེ་ཀྲུའུ་ཞི་སྟེགས་བུའི་རྒྱབ་ཀྱི་ཡོལ་ལའི་དཀྱིལ་ངོས་སུ་བཀལ་བ་དང་དར་དམར་བཅུ་ཁག་སོ་སོར་གཞོགས་གཉིས་སུ་བཙུགས་ཡོད།ཐོག་བརྩེགས་གཉིས་པའི་མཐོང་སྟེགས་ཐོག་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དགོངས་པའི་རླབས་ཆེན་དར་ཆ་མཐོན་པོར་བསྒྲེང་བ་དང་མི་རིགས་ཁག་དང་ལས་རིགས་ཁག་གི་བུད་མེད་ཚོར་མཐུན་སྒྲིལ་དང་སྐུལ་སློང་གིས་ཁྱོན་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཟིན་པར་རྒྱལ་ཁ་ཕུ་ཐག་ཆོད་པ་ལེན་པ་དང་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་ཡོང་ཆེད་འབད་འཐབ་ལྷོད་མེད་བྱེད་དགོས་ཞེས་པའི་འཕྲེད་བཀལ་སྦྱར་ཡིག་བཀལ་ཡོད་པ་རེད།རྒྱལ་ཡོངས་ལས་རིགས་ཁག་ནས་ཕེབས་པའི་ཀྲུང་གོའི་བུད་མེད་ཀྱི་རྒྱལ་ཡོངས་འཐུས་མི་ཚོགས་ཆེན་ཐེངས་བཅུ་གཉིས་པར་ཞུགས་མཁན་འཐུས་མི་༡༦༣༧དང་ཤང་ཀང་དམིགས་བསལ་སྲིད་འཛིན་ཁུལ་དང་ཨའོ་མོན་དམིགས་བསལ་སྲིད་འཛིན་ཁུལ་ནས་ཕེབས་པའི་དམིག་བསལ་གདན་ཞུ་བྱས་པའི་འཐུས་མི་༧༩ཡིས་བུད་མེད་ཁྲི་སྟོང་མང་པོའི་མངག་བཅོལ་ཕྲག་སྟེང་དུ་འཁུར་ནས་ཚོགས་ཆེན་ལ་ཞུགས་ཡོད་པ་རེད།